Diario Oficial de Galicia

xoves, 27 de decembro de 2007

III. OUTRAS DISPOSICIÓNS

Número do Dog:
249

Páxina do Dog:
20.262

Data da Disposición:
20 de novembro de 2007

Sección:
III. OUTRAS DISPOSICIÓNS

Organismo:
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA

Rango:
Resolución

Título:

Resolución do 20 de novembro de 2007, da Secretaría Xeral de Comunicación, pola que se establecen, para o ano 2008, axudas económicas, en réxime de concorrencia competitiva, dirixidas a empresas que realicen publicacións periódicas escritas integramente en galego.

O Estatuto de autonomía de Galicia establece no seu artigo 5 que a lingua propia de Galicia é o galego e que os poderes públicos potenciarán o seu uso en todos os planos da vida pública, cultural e informativa.

A Lei 3/1983, do 15 de xuño, de normalización lingüística, establece o apoio económico e material para os medios de comunicación que, sen seren de titularidade pública nin sometidos á xestión ou competencia de institucións da Comunidade Autónoma, empreguen o galego dun xeito habitual e progresivo.

O Plan xeral de normalización da lingua galega, aprobado por unanimidade no Parlamento de Galicia o 22 de setembro de 2004, establece como obxectivos centrais da área de medios de comunicación a necesidade de incrementar anualmente e de maneira constante o uso do galego nos medios públicos e privados, que supere a actual situación de marxinación e de confinamento no eido cultural; lograr unha ampla oferta informativa lúdica e cultural, tematicamente variada e de calidade; pór ao alcance dos profesionais do sector os medios formativos, didácticos e técnicos suficientes que lles aseguren unha completa capacitación lingüística e un emprego doado do galego no seu traballo profesional; e incrementar a presenza do galego na publicidade.

O plan establece ademais como medidas transversais aos diferentes sectores a promoción da cortesía lingüística e da oferta positiva, consistente na adopción do galego como lingua inicial, neste caso, no contacto coa persoa entrevistada.

En consonancia cos textos referidos e en cumprimento do disposto no Decreto 103/1994, do 21 de abril, no que se establecen as axudas dirixidas ás publicacións escritas integramente en galego e en uso das facultades que teño conferidas,

DISPOÑO:

Artigo 1º.-Obxecto e ámbito de aplicación.

1. Esta resolución ten por obxecto o establecemento de subvencións ás empresas xornalísticas radicadas en Galicia e inscritas no Rexistro Mercantil, que difundisen, durante o ano 2007, as súas publicacións periódicas escritas integramente en idioma galego.

2. Para os efectos do disposto no punto anterior e nos termos establecidos no artigo 3 do Decreto 103/1994, do 21 de abril, entenderanse como publicacións periódicas as que teñan un contido informativo ou de opinión, que se imprimen baixo un mesmo título en serie continua, con numeración correlativa e data de publicación, que aparezan con periodicidade fixa e con propósito de permanencia indefinida no tempo.

Artigo 2º.-Actuacións subvencionables.

1. Poderán solicitar as axudas obxecto desta resolución as empresas que editen publicacións que reúnan as seguintes condicións:

a) Que estean escritas integramente en galego conforme a normativa oficial vixente.

b) Que teñan un mínimo de 24 páxinas en formato DIN A-3 ou de 32 páxinas en formato DIN A-4 (ou o equivalente noutros formatos).

c) Que se publiquen periodicamente.

d) Que inclúan o pé de imprenta con todos os datos que estableza a lexislación vixente.

e) Que non se distribúan como suplementos, ou de forma conxunta a outra publicación.

2. Quedan excluídas da concesión de axudas:

a) Os boletíns de información interior ou de institucións.

b) As publicacións de organizacións políticas, empresariais, profesionais, sindicais ou de entidades públicas.

c) As publicacións de difusión total ou maioritariamente gratuítas.

d) As publicacións que se distribúan como suplemento ou de forma conxunta con outra publicación.

e) As publicacións que, estando sometidas ao control da Oficina de Xustificación da Difusión (OXD), non presenten o certificado acreditativo da difusión expedido polo dito organismo.

f) As publicacións que durante o ano 2007, segundo informe da Secretaría Xeral de Política Lingüística que se incorporará á acta da comisión de avaliación, non se publicasen en galego normativizado, segundo o establecido no Decreto 173/1982, do 17 de novembro, de normas sobre uso e ensino da lingua galega (DOG do 20 de abril de 1983) e na disposición adicional da Lei 3/1983, do 15 de xuño, de normalización lingüística e as que incluísen publicidade que non se ateña ao disposto no artigo 10 da dita lei en materia de toponimia.

g) As publicacións que non se editaran durante o ano 2007 e non manteñan a súa actividade no momento da concesión da subvención, ou non se comprometan a seguir publicando en galego ata o 31 de decembro do 2008, no caso de ser beneficiarias da axuda.

Artigo 3º.-Financiamento.

A concesión das subvencións reguladas nesta resolución financiarase con cargo á aplicación orzamentaria 04.30.461A.470.0, que dispón de crédito adecuado e suficiente no proxecto de orzamentos xerais da comunidade autónoma para o ano 2008, por unha contía inicial máxima de 40.000,00 €, sen prexuízo de ulteriores variacións producidas como consecuencia de modificacións orzamentarias nos termos do artigo 31.2º da Lei 9/2007, do 13 de xuño, de subvencións de Galicia.

Esta resolución de axudas tramítase, de conformidade co establecido na orde da Consellería de Economía e Facenda, do 11 de febreiro de 1998, modificada polas ordes do 27 de novembro de 2000 e do 25 de outubro de 2001, pola que se regula a tramitación anticipada de expedientes de gasto.

Artigo 4º.-Solicitudes.

As solicitudes, axustadas ao modelo oficial que se publica como anexo desta resolución, dirixiranse ao secretario xeral de Comunicación e deberán ir acompañadas da seguinte documentación:

1. Memoria en que se fagan constar os números publicados durante o ano 2007 e na que se recolla de xeito específico un punto referido ao cumprimento dos requisitos lingüísticos establecidos nesta convocatoria de axudas.

2. Testemuño auténtico da escritura de poder, cando a persoa solicitante actúe en representación da persoa física ou xurídica, titular do medio.

3. Certificación da inscrición no Rexistro Mercantil, no caso de que o titular sexa persoa xurídica.

4. Copia do documento nacional de identidade do solicitante ou representante.

5. Declaración responsable subscrita por quen asine a solicitude na que se faga constar, tanto no que se refire ás persoas físicas como ás xurídicas solicitantes, que non están incursas en ningunha das prohibicións recollidas no artigo 10.2º da Lei 9/2007, do 13 de xuño, de subvencións de Galicia (DOG nº 121, do 25 de xuño).

6. Declaración do número de exemplares difundidos da publicación de que se trate, durante o ano 2007, acompañado da documentación que o acredite.

7. Documentación pola que se acredite, se é o caso, a prestación da asesoría lingüística a particulares, institucións e outras empresas.

8. As persoas peticionarias das axudas presentarán, coa solicitude inicial, unha declaración do conxunto de todas as solicitudes efectuadas ou concedidas, para esta mesma finalidade, das distintas administracións públicas.

A presentación da solicitude implica o coñecemento e aceptación do réxime contido nesta resolución. De conformidade co artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude da axuda pola persoa interesada comportará a autorización para que a Secretaría Xeral de Comunicación obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos.

Artigo 5º.-Prazo e presentación de solicitudes.

O prazo de presentación das solicitudes será dun mes a partir do día seguinte ao da publicación desta resolución.

As solicitudes poderán presentarse no Rexistro Xeral da Consellería de Presidencia, Administracións Públicas e Xustiza, sito no edificio administrativo de San Caetano, Santiago de Compostela, directamente ou a través dos procedementos establecidos nos artigos 38.4º e 38.5º da Lei 30/1992, do 26 de novembro, de réxime xurídico das administracións públicas e do procedemento administrativo común.

As empresas que presenten solicitudes de axuda para máis dunha publicación deberán xuntar a documentación que se require no artigo 4º desta resolución por cada unha das publicacións.

Artigo 6º.-Tramitación dos expedientes e comisión de valoración.

1. As solicitudes de subvención e a súa documentación serán tramitadas polo servizo competente da Secretaría Xeral de Comunicación e, se é o caso, requirirase para que emenden os posibles erros ou ausencias de documentación.

2. Aquelas solicitudes que cumpran cos requisitos da resolución de convocatoria serán valoradas pola comisión de valoración que se creará a tal fin, segundo os criterios de valoración establecidos nesta resolución. Esta comisión de avaliación estará integrada polos seguintes membros:

Presidente: secretario xeral de Comunicación.

Vicepresidente: secretaria xeral de Política Lingüística.

Vogais:

-A persoa responsable do Gabinete de Comunicación.

-Un funcionario da Secretaría Xeral de Comunicación con categoría non inferior a xefe de servizo.

-Un funcionario da Secretaría Xeral de Política Lingüística con categoría non inferior a xefe de servizo.

-Un funcionario da Secretaría Xeral de Política Lingüística nomeado pola secretaria xeral.

Secretario: un funcionario da Secretaría Xeral de Comunicación.

Artigo 7º.-Criterios de valoración.

a) Criterio referido ao emprego regular do galego por parte do medio.

b) Criterio referido á tiraxe e difusión de exemplares, á súa periodicidade e aos números editados da publicación obxecto de avaliación.

Estes criterios acreditaranse mediante o uso de índices obxectivos e o crédito destinado a financiar estas axudas distribuirase proporcionalmente en aplicación dos ditos criterios.

Os números dobres dunha publicación serán considerados un único número para efectos de subvención.

Artigo 8º.-Resolución.

1. As solicitudes de axuda realizadas ao abeiro desta convocatoria, serán resoltas polo secretario xeral de Comunicación, en virtude do establecido na disposición adicional segunda alínea c) do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia.

2. As axudas concedidas ao abeiro desta resolución daráselles publicidade nos termos do establecido no artigo 15 da Lei 9/2007, do 13 de xuño, de subvencións de Galicia. No suposto de que a contía individualmente considerada sexa inferior a 3.000 euros publicarase no taboleiro de anuncios da Secretaría Xeral de Comunicación.

3. Os datos relativos a estas axudas e as sancións, que como consecuencia delas puidesen interpoñerse, serán publicados de acordo co previsto no artigo 9 do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.

Os datos identificativos das entidades solicitantes, beneficiarias e participantes, integraranse en ficheiros informáticos para os efectos oportunos, e as persoas interesadas poderán exercer os dereitos recoñecidos con carácter xeral na Lei orgánica 15/1999, do 13 de decembro, de protección de datos de carácter persoal e demais normativa de desenvolvemento.

4. A comisión poderá solicitar todos os informes que considere necesarios realizando proposta, para que se adopte a resolución que proceda. Contra a dita resolución poderá interpoñerse potestativamente recurso de reposición nos prazos estipulados no artigo 117 da Lei 30/1992, citada anteriormente no artigo 5º desta resolución, ou acudir directamente á xurisdición contencioso administrativa no prazo de dous meses desde a súa notificación perante o Tribunal Superior de Xustiza de Galicia.

5. A concesión ou denegación desta liña de subvencións, axustarase aos artigos 42 e 44 da Lei 30/1992, do 26 de novembro, de réxime xurídico das administracións públicas e do procedemento administrativo común. No prazo de seis meses desde a data de publicación desta convocatoria, ditarase resolución expresa, e notificarase a cada unha das empresas ou entidades solicitantes, de non producirse a notificación no referido prazo e de conformidade co artigo 44.1º da citada lei, as persoas interesadas poderán entender desestimadas as súas pretensións por silencio administrativo.

Artigo 9º.-Obrigas das empresas beneficiarias.

1. As empresas beneficiarias das axudas quedan obrigadas:

a) A entregar dous exemplares de cada número das publicacións subvencionadas dos cales un se remitirá a Secretaría Xeral de Política Lingüística.

b) Ao reintegro, total ou parcial, da axuda pública percibida no suposto de incumprimento das condicións establecidas para a súa concesión, e en todo caso nos supostos regulados no artigo 33 da Lei 9/2007, do 13 de xuño, de subvencións de Galicia.

c) A someterse ás actuacións de comprobación que poida efectuar a Secretaría Xeral de Comunicación, así como calquera outra de comprobación e control financeiro que poidan realizar a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, para o que achegarán canta información lles sexa requirida.

d) A atoparse ao corrente das súas obrigas tributarias e sociais, e a non ter pendente de pagamento ningunha débeda coa Facenda da Comunidade Autónoma.

e) A non estar incursas en ningunha das prohibicións para obter a condición de empresa beneficiaria das axudas recollidas no artigo 10.2º da Lei 9/2007, do 13 de xuño, de subvencións de Galicia.

f) A comunicarlle á Secretaría Xeral de Comunicación no momento no que se coñeza e, en todo caso, con anterioridade á xustificación da aplicación dada aos fondos subvencionados a obtención doutras subvencións, axudas, ingresos ou recursos que financien as publicacións subvencionadas, así como a modificación das circunstancias que fundamentasen a concesión da axuda.

2. Para os efectos de xustificar o compromiso establecido no artigo 2º.2 alínea g) desta resolución, a empresa beneficiaria deberá achegar declaración do representante da empresa responsabilizándose de que continuará realizando as publicacións en galego ata o 31 de decembro de 2008.

Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.

O pagamento farase efectivo na súa totalidade unha vez adoptada a resolución a que se refire o artigo 8º e acrediten o cumprimento do estipulado neste artigo.

As empresas beneficiarias destas axudas quedan suxeitas ao réxime de infraccións e sancións previsto no título IV da Lei 9/2007, do 13 de xuño, de subvencións de Galicia.

Disposición derradeira

Única.-Nos aspectos non contidos nesta resolución, aplicarase, ademais do Decreto 103/1994, do 21 de abril, o disposto na Lei 9/2007, do 13 de xuño, de subvencións de Galicia.

Santiago de Compostela, 20 de novembro de 2007.

P.D. (Disposición adicional segunda do Decreto 44/2006, do 2 de marzo)
Fernando Salgado García
Secretario xeral de Comunicación
Ver referencia pdf "24900D003P014.PDF"

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es